1. ปัจจัยความเสี่ยง

1.1. ความเสี่ยงในการประกอบธุรกิจ

-   การเปลี่ยนแปลงด้านราคาวัตถุดิบ

ในปี 2547 ถึงปัจจุบัน ราคาเม็ดพลาสติกมีราคาสูงขึ้น แต่การกำหนดราคาขายสินค้าระหว่างบริษัทฯ
และลูกค้าส่วนใหญ่ในปัจจุบัน ใช้นโยบายต้นทุนบวกกำไร
รวมทั้งยังมีการทบทวนราคาขายสินค้าดังกล่าวกับลูกค้าทุกไตรมาส ทำให้บริษัทฯ
สามารถรักษาส่วนต่างของกำไรได้ค่อนข้างคงที่ รวมทั้งบริษัทฯ
มีการติดต่อกับลูกค้าอย่างใกล้ชิดทำให้สามารถชี้แจงและปรับราคาสินค้าตามต้นทุนที่เป็นจริงได้
ดังนั้นการเปลี่ยนแปลงด้านราคาวัตถุดิบมีผลกระทบเล็กน้อยต่อผลการดำเนินงาน

-   ความเสี่ยงจากการแข่งขันของผู้ผลิตชิ้นส่วนพลาสติกสำหรับเครื่องใช้ไฟฟ้า

ในประเทศไทยจำนวนผู้ผลิตชิ้นส่วนพลาสติกสำหรับอุตสาหกรรมเครื่องใช้ไฟฟ้าค่อนข้าง มาก
ทำให้เกิดการแข่งขันทั้งด้านราคา คุณภาพและบริการ
แต่เนื่องจากกลุ่มลูกค้าชิ้นส่วนพลาสติกสำหรับเครื่องใช้ไฟฟ้าของบริษัทฯ
ส่วนใหญ่เป็นผู้ผลิตเครื่องใช้ไฟฟ้าชั้นนำที่มีชื่อเสียงซึ่งให้ความสำคัญในคุณภาพของสินค้ารวมทั้งบริการจัดส่งสินค้าที่ตรงเวลาเป็นหลัก
ซึ่งบริษัทฯ เป็นหนึ่งในผู้ผลิตชิ้นส่วนพลาสติกที่ได้รับการยอมรับในเรื่องคุณภาพของสินค้าและบริการ
นอกจากนี้บริษัทได้เพิ่มสายการผลิตแม่พิมพ์ และเปิดดำเนินในไตรมาส 3 ปี
2548ทำให้บริษัทมีบริการที่ครบวงจรสามารถตอบสนองความต้องการลูกค้าได้มากขึ้น

-   ความเสี่ยงจากการนำเข้าชิ้นส่วนพลาสติกสำหรับอุตสาหกรรมยานยนต์

เนื่องจากการเปิดเขตการค้าเสรี (Free Trade Area) ในเขตอาเซียนที่จะเกิดขึ้นในอนาคต
อาจส่งผลให้ผู้ผลิตชิ้นส่วนพลาสติกจากต่างประเทศส่งชิ้นส่วนพลาสติกเข้ามาจำหน่ายแข่งกับผู้ผลิตในประเทศได้
ดังนั้นบริษัทฯ จึงอาจมีความเสี่ยงหากไม่สามารถรักษาฐานลูกค้าเดิมของบริษัทฯ ไว้ได้

อย่างไรก็ตาม
เขตการค้าเสรีที่จะเกิดขึ้นจะส่งผลกระทบต่อผู้ผลิตชิ้นส่วนพลาสติกสำหรับอุตสาหกรรมยานยนต์ในประเทศเพียงเล็กน้อย
เนื่องจาก ผู้ผลิตรถยนต์ต่างๆ มีการแบ่งฐานการผลิตที่ชัดเจน เช่น
กำหนดให้ประเทศไทยเป็นศูนย์กลางการผลิตรถยนต์เพื่อการพาณิชย์ขนาด 1 ตัน
โดยมีนโยบายสั่งซื้อชิ้นส่วน (parts) ส่วนใหญ่จากผู้ผลิตในท้องถิ่น (Local Sourcing)
จึงทำให้การแข่งขันสำหรับลูกค้ากลุ่มนี้ไม่มีความรุนแรง

-   ความเสี่ยงจากการเปลี่ยนแปลงของภาวะเศรษฐกิจ

เนื่องจากบริษัทฯ ผลิตชิ้นส่วนพลาสติกสำหรับอุตสาหกรรมยานยนต์และเครื่องใช้ไฟฟ้าเป็นหลัก
และสินค้าทั้งสองกลุ่มนี้เป็นสินค้าที่มีมูลค่าสูงและอายุการใช้งานยาวนาน
ดังนั้นหากเกิดปัญหาภาวะเศรษฐกิจตกต่ำ ก็จะส่งผลให้ผู้บริโภคชะลอการบริโภคสินค้าต่างๆ
โดยเฉพาะสินค้าที่มีราคาสูง ดังจะเห็นได้จากวิกฤตเศรษฐกิจ ในปี 2540
ส่งผลให้มูลค่าการจำหน่ายรถยนต์และเครื่องใช้ไฟฟ้าในประเทศลดลงอย่างมาก
ซึ่งส่งผลกระทบต่อฐานะทางการเงินและผลการดำเนินงานของบริษัทฯ อย่างมีนัยสำคัญ

แต่อย่างไรก็ตาม
โครงสร้างการดำเนินธุรกิจของอุตสาหกรรมยานยนต์และเครื่องใช้ไฟฟ้าในปัจจุบันได้เปลี่ยนไป
เนื่องจากการย้ายฐานการผลิตของผู้ผลิตต่างๆ มายังประเทศไทยเพื่อใช้ประเทศไทยเป็น
ฐานการผลิตเพื่อการส่งออก ดังนั้น
หากเกิดวิกฤตเศรษฐกิจในประเทศอีกก็อาจจะส่งผลกระทบต่อฐานะทางการเงินและผลการดำเนินงานของบริษัทฯ
ได้ แต่จากการที่ลูกค้าหลายรายของบริษัทฯได้เพิ่มช่องทางการจำหน่ายโดยเน้น
การทำการผลิตเพื่อการส่งออก
ดังนั้นจึงเป็นการลดความเสี่ยงจากความผันผวนของภาวะเศรษฐกิจในประเทศให้แก่บริษัทฯ
ได้อีกทางหนึ่ง

-   ความเสี่ยงจากการพึ่งพิงลูกค้าจำนวนน้อยราย

เนื่องจากบริษัทฯ มีลูกค้าที่เป็นผู้ผลิตรถยนต์รายใหญ่จำนวน 2
รายและบริษัทฯผู้ผลิตเครื่องใช้ไฟฟ้าชั้นนำ 3 ราย แต่มีมูลค่าการจำหน่ายกว่าร้อยละ 80
ของรายได้รวม ดังนั้นหากเกิดการสูญเสียลูกค้าบางราย
ก็จะส่งผลกระทบต่อผลการดำเนินงานของบริษัทฯ ได้อย่างมีนัยสำคัญ

อย่างไรก็ตาม จากการที่บริษัทฯ
มีการทำงานกับลูกค้าอย่างใกล้ชิดทั้งในเรื่องคุณภาพการผลิตและการจัดส่งสินค้ารวมทั้งวางแผนร่วมกับลูกค้าในการลดต้นทุนในการผลิตให้ต่ำลง
และบริษัทฯ ได้มีการวางแผนการตลาดในการหาลูกค้ารายใหม่เพิ่มขึ้นมา
เพื่อป้องกันความเสี่ยงจากการสูญเสียลูกค้า และที่ผ่านมาบริษัทฯ
ยังไม่เคยประสบปัญหาการสูญเสียลูกค้ารายใหญ่ๆ
แต่จากภาวะเศรษฐกิจปัจจุบันซึ่งมีความไม่แน่นอนทั้งการเมืองและเศรษฐกิจส่งผลให้อุตสาหกรรมไฟฟ้าบางรายที่เป็นลูกค้ารายใหญ่ของบริษัทฯ
ขาดทุนและมีการปรับเปลี่ยนผู้ถือหุ้น แต่ก็ไม่ได้ยกเลิกการผลิต
แต่ลดปริมาณลงจึงส่งผลให้สัดส่วนรายได้ในอุตสาหกรรมเครื่องใช้ไฟฟ้าปี 2549 ลดลงเมื่อเทียบกับปี
2548 ร้อยละ 49.03
ในขณะที่สัดส่วนรายได้ในหมวดอุตสาหกรรมยานยนต์และการบริการแม่พิมพ์เพิ่มขึ้นจากปี 2548
เป็นร้อยละ 4.06 และ 139.42 ตามลำดับ

แม้ว่าสัดส่วนลูกค้ารายใหญ่อุตสาหกรรมไฟฟ้าจะลดลง แต่บริษัทฯ
ก็สามารถหาลูกค้ารายใหม่เข้ามาเพิ่มได้ในปี 2549 เช่นกัน
แต่ปริมาณการขายอาจจะไม่สามารถชดเชยได้ แต่คาดว่าในอนาคตจะสามารถเพิ่มสัดส่วนขึ้นมาได้
เนื่องจากบริษัทฯ ยังคงรักษาความสัมพันธ์กับลูกค้าเดิมและขยายฐานไปยังลูกค้ารายใหม่ๆ เพิ่มขึ้น
ซึ่งหากสภาวะเศรษฐกิจและสภาวะภายในของลูกค้าเดิมมั่นคงแล้ว
คาดว่าจะสามารถเพิ่มยอดกับรายได้อีก

และจากการที่บริษัทฯ มีลูกค้าจำนวนน้อยราย ทำให้บริษัทฯ สามารถดูแลได้อย่างทั่วถึง และ
สามารถเข้าไปร่วมพัฒนาผลิตภัณฑ์ใหม่กับลูกค้า รวมถึงการแก้ไขปัญหาร่วมกันในกรณีที่เกิดปัญหา หรือ
ลูกค้าร้องขอ ทำให้ลูกค้าเกิดความเชื่อมั่นในการบริการที่รวดเร็ว
ดังจะเห็นได้จากมูลค่าการจำหน่ายสินค้าของบริษัทฯ มีการเติบโตเพิ่มขึ้นอย่างต่อเนื่อง
รวมถึงการได้รับความไว้วางใจในการสั่งซื้อชิ้นส่วนใหม่สำหรับผลิตภัณฑ์ที่ออกใหม่ของลูกค้า
ทั้งกลุ่มอุตสาหกรรมเครื่องใช้ไฟฟ้า และ กลุ่มอุตสาหกรรมยานยนต์

-   ความเสี่ยงจากการการเติบโตของอุตสาหกรรมรถยนต์

เนื่องจากมีการย้ายฐานการผลิตของอุตสาหกรรมรถยนต์มายังประเทศไทยมากขึ้น
จึงมีการคาดการณ์ในเรื่องการเติบโตของอุตสาหกรรมนี้
ทำให้การพยากรณ์ตัวเลขของการเติบโตจากเดิมมาก
ดังนั้นการจัดการในเรื่องความเพียงพอของกำลังผลิต การขาดแคลนของวัตถุดิบ
ที่เป็นจุดสำคัญของการประกอบธุรกิจในอุตสาหกรรมนี้ ซึ่งต้องใช้อาศัยความชำนาญ และ
ประวัติการบริการที่ดี เพื่อสร้างความเชื่อมั่นให้กับผู้ผลิตรถยนต์ ซึ่งเป็นรายได้หลักของบริษัทฯ
แต่จากประสบการณ์การดำเนินธุรกิจ และ วิกฤตเศรษฐกิจที่ผ่านมาทำให้บริษัทฯ มีความแข็งแกร่ง
ความรอบคอบในการบริหารงาน และ ได้สร้างความเชื่อมั่นให้กับผู้ผลิตยานยนต์
ว่ายังคงมีความสามารถที่จะเป็นผู้ได้รับการไว้วางใจให้เป็นผู้ผลิตชิ้นส่วนที่สำคัญของอุตสาหกรรมยานยนต์อย่างต่อเนื่อง
กล่าวคือ ภาวะ การเติบโตของธุรกิจอุตสาหกรรมรถยนต์ของบริษัทฯ มีค่าเฉลี่ย 3 ปีที่อัตราร้อยละ
26.51 ขณะที่อัตราการเติบโตของอุตสาหกรรมโตเฉลี่ยร้อยละ 9.33

1.2. ความเสี่ยงด้านการบริหาร การจัดการ

-   ความเสี่ยงจากการที่บริษัทฯมีกลุ่มผู้ถือหุ้นใหญ่ถือหุ้นรวมกันมากกว่าร้อยละ 50

ณ วันที่ 29 กุมภาพันธ์ 2547 กลุ่มเตชะไกรศรี ถือหุ้นในบริษัทฯ ร้อยละ 81.29
ของจำนวนหุ้นที่จำหน่ายได้แล้วทั้งหมดของบริษัทฯ (รวมผู้ถือหุ้นต่างชาติที่เป็นผู้ร่วมก่อตั้งบริษัทฯ
ร้อยละ 11.25) และกลุ่มเตชะไกรศรีได้รับใบสำคัญแสดงสิทธิที่จะซื้อหุ้นสามัญของบริษัทฯ
ซึ่งจัดสรรให้แก่กรรมการและพนักงานอีกจำนวน 30,000 หน่วย
ดังนั้นภายหลังการเข้าตลาดหลักทรัพย์แห่งประเทศไทย
และหลังจากใบสำคัญแสดงสิทธิ์ได้ถูกนำมาใช้แล้วเมื่อ 30 พฤศจิกายน 2549
ทำให้กลุ่มเตชะไกรศรีจะถือหุ้นในบริษัทฯ ในสัดส่วนร้อยละ 62.56
จึงทำให้กลุ่มเตชะไกรศรีสามารถควบคุมมติที่ประชุมผู้ถือหุ้นได้เกือบทั้งหมด
ไม่ว่าจะเป็นเรื่องการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัทฯกำหนดให้ต้องได้รับเสียง 3 ใน 4 ของที่ประชุมผู้ถือหุ้น
และผู้ถือหุ้นใหญ่เป็นผู้บริหารของบริษัทฯ
ดังนั้นผู้ถือหุ้นรายอื่นจึงอาจไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอได้

-   ความเสี่ยงจากการที่กลุ่มผู้ถือหุ้นใหญ่เป็นผู้มีอำนาจในการบริหารจัดการของบริษัทฯ

กลุ่มเตชะไกรศรีซึ่งเป็นกลุ่มผู้ถือหุ้นใหญ่เป็นผู้มีอำนาจในการบริหารการจัดการบริษัทฯ
เนื่องจากกรรมการบริษัทฯ จำนวน 6 ท่านจาก 13 ท่าน มาจากกลุ่มเตชะไกรศรี
และกรรมการบริหารจำนวน 4 ท่านจาก 6 ท่านเป็นกลุ่มเตชะไกรศรี
ดังนั้นจึงมีความเสี่ยงจากการที่กลุ่มเตชะไกรศรีมีอำนาจเด็ดขาดในการบริหารและการจัดการในบริษัทฯ

อย่างไรก็ตามเพื่อให้เกิดความถ่วงดุลในการบริหารจัดการในระดับหนึ่ง
บริษัทฯได้เชิญบุคคลภายนอกที่เป็นผู้บริหารที่มีประสบการณ์ในการบริหารการจัดการเข้ามาเป็นกรรมการบริษัทฯ
กรรมการบริหาร และกรรมการตรวจสอบ รวมทั้งผู้บริหารของบริษัทฯ ด้วย

1.3. ความเสี่ยงเกี่ยวกับราคาหุ้น

-   ความเสี่ยงจากการลดลงของราคาหุ้นเมื่อเกิดการใช้สิทธิซื้อหุ้นสามัญ

ตามที่บริษัทฯ ได้มีมติเสนอขายใบสำคัญแสดงสิทธิที่จะซื้อหุ้นสามัญของบริษัทฯ จำนวน 6.0 ล้านหน่วย
คิดเป็นร้อยละ 2.80 ของจำนวนหุ้นที่จดทะเบียนแล้วหลังการเสนอขายหุ้นต่อประชาชน
ในราคาศูนย์บาท แก่กรรมการและพนักงาน รวม 33 ราย มีอายุใช้สิทธิ 3 ปี
มีอัตราส่วนการใช้สิทธิ ใบสำคัญแสดงสิทธิ 1 หน่วยต่อ 1 หุ้นสามัญ ราคาการใช้สิทธิ 1 บาทต่อ 1
หุ้นสามัญ ระยะเวลาใช้สิทธิ ปีละ 2 ครั้ง ณ
วันทำการสุดท้ายของเดือนพฤษภาคมและเดือนพฤศจิกายนของทุกปี ซึ่งได้ทำการจัดสรรเรียบร้อยแล้ว
เมื่อวันที่ 9 เมษายน 2547 โดยกรรมการและพนักงานจะสามารถใช้สิทธิครั้งแรกในเดือนพฤษภาคม
และ สามารถใช้สิทธิในเดือนพฤศจิกายน 2547 ที่ผ่านมา และ ณ 30 พฤศจิกายน 2549
ใบสำคัญแสดงสิทธิ์ทั้งหมดได้ถูกนำมาใช้และ จัดสรรปันหุ้นสามัญแล้ว
ทำให้จำนวนหุ้นทั้งหมดของบริษัทฯ มีจำนวน 214 ล้านหุ้น เป็นมูลค่า 214 ล้านบาท
ซึ่งไม่มีผลกระทบต่อราคาตลาดหุ้นเมื่อมีการใช้สิทธิ์ แต่มีผลด้านกำไรต่อหุ้นของบริษัทฯ
ลดลงประมาณร้อยละ 2.8 แต่ถ้าหากบริษัทไม่สามารถเพิ่มกำไรขึ้นก็จะส่งผลให้กำไรต่อหุ้นลดลง

1.4. ความเสี่ยงด้านการเงิน

บริษัทฯ มีแนวนโยบายการลดภาระหนี้สินจากเงินกู้ในปัจจุบัน
เพื่อให้มีความคล่องตัวในการบริหารทางการเงินและรองรับการขยายตัวของธุรกิจในอนาคต
เพื่อให้บริษัทฯ มีผลการดำเนินงานและอัตราผลตอบแทนอยู่ในระดับที่น่าพอใจ

ในการบริหารทางการเงิน บริษัทฯ เน้นถึงความมีระเบียบวินัยทางการเงิน
รวมถึงการบริหารและการจัดการทางการเงินอย่างเป็นระบบ
มีการวิเคราะห์ถึงผลกระทบจากปัจจัยความเสี่ยงต่างๆ อย่างสม่ำเสมอ
เพื่อป้องกันและเตรียมความพร้อมต่อผลกระทบที่อาจจะเกิดขึ้นได้อย่างทันท่วงที
บริษัทฯจึงให้ความสนใจการป้องกันความเสี่ยงทางการเงินอย่างใกล้ชิดที่มีผลกระทบถึงค่าใช้จ่ายทางการเงิน
ดังนี้

-   ความเสี่ยงจากอัตราแลกเปลี่ยน

บริษัทฯ มีความเสี่ยงจากอัตราแลกเปลี่ยนเงินตราต่างประเทศในระดับต่ำ
เนื่องจากรายการค้าส่วนใหญ่ที่เกิดขึ้นเป็นการค้าในประเทศไทยจึงใช้สกุลเงินบาทเป็นหลัก

-   ความเสี่ยงจากอัตราดอกเบี้ย

บริษัทฯ มีความเสี่ยงจากอัตราดอกเบี้ยอยู่ในระดับต่ำ
เนื่องจากเงินกู้ที่เหลืออยู่ในรูปของสกุลเงินบาท
ซึ่งอัตราดอกเบี้ยจะขึ้นกับอัตราดอกเบี้ยเงินกู้สำหรับลูกค้าชั้นดีในประเทศ(MLR: Minimum Loan
Rate)
และผลกระทบที่อาจเกิดขึ้นจากการเปลี่ยนแปลงอัตราดอกเบี้ยของเศรษฐกิจโดยรวมมีการปรับตัวบ้าง

-   ความเสี่ยงด้านการให้สินเชื่อ

บริษัทฯคาดว่าการให้บริการสินเชื่ออยู่ในระดับต่ำเนื่องจากการขายส่วนใหญ่เป็นการขายให้กับบริษัทฯที่มีศักยภาพทางการค้าและมีความสามารถในการชำระหนี้
ซึ่งได้ติดต่อสัมพันธ์ทางการค้ากันมานานมากกว่า 10 ปีและความไว้วางใจในคุณภาพสินค้าของบริษัทฯ

บริษัทฯ อาจมีความเสี่ยงในการใช้บริการสินเชื่อกับลูกค้าใหม่อยู่บ้าง ซึ่งมีจำนวนเพียง 1-2
รายและเมื่อเทียบมูลค่ารวมแล้วยังถือว่าอยู่ในระดับต่ำมาก นอกจากนี้บริษัทฯ
ยังดำเนินการมาตรการต่างๆ
ตามกฎหมายรวมถึงการเจรจาต่อรองเพื่อได้ข้อสรุปของการจ่ายชำระหนี้บ้าง
ซึ่งอาจใช้เวลานานกว่าปกติ ในการรับชำระหนี้